আখতার হোসেন (রাজনীতিবিদ)

আখতার হোসেন (জন্ম: ১৯৯৭) একজন বাংলাদেশী রাজনীতিবিদ, যিনি বর্তমানে জাতীয় নাগরিক পার্টির সদস্য সচিব হিসেবে দায়িত্ব পালন করছেন। তিনি বাংলাদেশ ছাত্র অধিকার পরিষদের সহ সভাপতি এবং সংগঠনটির ঢাকা বিশ্ববিদ্যালয় শাখার সভাপতি এবং সাধারণ সম্পাদক ছিলেন। তিনি গণতান্ত্রিক ছাত্রশক্তির প্রতিষ্ঠাতা ছিলেন, যেখান থেকে নাহিদ ইসলাম, আসিফ মাহমুদ ও মাহফুজ আলম তৈরি হয়েছিল। তারা ২০২৪ সালের ছাত্র–জনতার গণঅভ্যুত্থানের নেতৃত্ব প্রদান করে।২০২৬ সালের বাংলাদেশের ত্রয়োদশ জাতীয় সংসদ নির্বাচনে রংপুর-৪ আসন থেকে তিনি সংসদ সদস্য নির্বাচিত হন।

 প্রাথমিক জীবন এবং শিক্ষা 
আখতার হোসেন ১৯৯৮ সালের ৭ জুলাই বাংলাদেশের রংপুরের কাউনিয়া উপজেলায় জন্মগ্রহণ করেন। তিনি ভায়ারহাট পিয়ারিয়া ফাযিল মাদ্রাসা থেকে মাধ্যমিক শিক্ষা সম্পন্ন করেন। পরবর্তীতে, তিনি ধাপ সাতগাড়া বায়তুল মুকাররম মডেল কামিল মাদ্রাসা থেকে আলিম সম্পন্ন করেন। এরপর তিনি উচ্চশিক্ষার জন্য ঢাকা বিশ্ববিদ্যালয়ে ভর্তি হন এবং সেখানে আইন বিষয়ে অধ্যয়ন করেন।

 রাজনৈতিক কর্মজীবন এবং ছাত্র আন্দোলন 
২০১৮ সালে বিশ্ববিদ্যালয় ভর্তি পরীক্ষায় প্রশ্নপত্র ফাঁসের প্রতিবাদে একক অনশন ধর্মঘট করার সময় হোসেন প্রথম জাতীয়ভাবে আলোচনায় আসেন। ২০১৮ সালে, তিনি সরকারি চাকরিতে নিয়োগে ন্যায্য নীতিমালার দাবিতে বাংলাদেশ সাধারণ ছাত্র অধিকার সংরক্ষণ পরিষদ এর নেতৃত্বে বাংলাদেশ কোটা সংস্কার আন্দোলনে গুরুত্বপূর্ণ ভূমিকা পালন করেছিলেন।

২০১৯ সালে, তিনি ঢাকা বিশ্ববিদ্যালয় কেন্দ্রীয় ছাত্র সংসদের (ডাকসু) সমাজসেবা সম্পাদক নির্বাচিত হন, যা একজন ছাত্রনেতা হিসেবে তার অবস্থানকে আরও সুদৃঢ় করে। ২০২১ সালে, তিনি বাংলাদেশ সাধারণ ছাত্র অধিকার সংরক্ষণ পরিষদ-এর ঢাবি শাখার সভাপতি এবং সাধারণ সম্পাদক, কেন্দ্রীয় কমিটির সহ সভাপতি নির্বাচিত হন, ২০২২ সালের দিকে তার দায়িত্ব থেকে সরে দাড়ান।

২০২৪ সালে, তিনি বৈষম্য বিরোধী ছাত্র আন্দোলনের অন্যতম সমন্বয়কারী ছিলেন, যা প্রাথমিক কোটা সংস্কার আন্দোলনের নেতৃত্ব দিয়েছিল, সরকারি চাকরিতে কোটার বিরোধিতা করে এবং হাসিনার সরকারের বিরুদ্ধে বৃহত্তর সরকার বিরোধী আন্দোলনে রূপান্তরিত হয়েছিল। তিনি গণতান্ত্রিক ছাত্রশক্তির প্রতিষ্ঠাতা ছিলেন। তিনি জাতীয় নাগরিক কমিটির সদস্য সচিবের দায়িত্ব পালন করেছেন।

 জাতীয় নাগরিক পার্টি (এনসিপি) গঠন 
২০২৪ সালের ছাত্র–জনতার গণঅভ্যুত্থানের পর,  বাংলাদেশে রাজনীতিতে উল্লেখযোগ্য পরিবর্তন আসে এবং ছাত্র-নেতৃত্বাধীন রাজনৈতিক প্ল্যাটফর্মের প্রয়োজনীয়তা স্পষ্ট হয়ে ওঠে। ২৮শে ফেব্রুয়ারী, ২০২৫ তারিখে, জাতীয় নাগরিক পার্টি (এনসিপি) আনুষ্ঠানিকভাবে আত্নপ্রকাশ করে, যার সদস্য সচিব নিযুক্ত হন আখতার হোসেন।

 সংসদ নির্বাচন 
আখতার হোসেন ২০২৬ সালের ত্রয়োদশ জাতীয় সংসদ নির্বাচনে জাতীয় নাগরিক পার্টির (এনসিপি) হয়ে রংপুর-৪ আসন থেকে শাপলা প্রতীক নিয়ে অংশগ্রহন করেন এবং বিপুল ভোটে নির্বাচিত হন। তিনি ১ লাখ ৪৯ হাজার ৯৬৬ ভোট পেয়ে জয়লাভ করেন এবং তার নিকটতম প্রতিদ্বন্দ্বী বিএনপি প্রার্থী মোহাম্মদ এমদাদুল হক ভরসা ধানের শীষ প্রতীক নিয়ে ১ লাখ ৪০ হাজার ৫৬৪ ভোট পান।

 আরও দেখুন 

 জাতীয় নাগরিক পার্টি
 নাহিদ ইসলাম

 তথ্যসূত্র 

 বহিঃসংযোগ 


বিষয়শ্রেণী:বৈষম্যবিরোধী ছাত্র আন্দোলনের সমন্বয়ক
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:জাতীয় নাগরিক পার্টির রাজনীতিবিদ
বিষয়শ্রেণী:বাংলাদেশী ফ্যাসিবাদ বিরোধী
বিষয়শ্রেণী:বাংলাদেশী সক্রিয় কর্মী
বিষয়শ্রেণী:জীবিত ব্যক্তি
বিষয়শ্রেণী:গণতান্ত্রিক ছাত্রশক্তি
বিষয়শ্রেণী:বাংলাদেশের ছাত্রনেতা
বিষয়শ্রেণী:রংপুর জেলার ব্যক্তি
বিষয়শ্রেণী:১৯৯৮-এ জন্ম
বিষয়শ্রেণী:ত্রয়োদশ জাতীয় সংসদ সদস্য